Imtella' Frar 17, 2021 Kumpanija li timporta u tixtri frott u ħaxix lokali biex jitqassam f'bosta negozji madwar il-gżejjer Maltin għadha kif għamlet investiment ta' €4 miljun fl-immodernizzar tal-fabbrika, il-makkinarju, il-vetturi u fit-taħriġ lil ħamsin ħaddiem li timpjega. Waqt żjara fil-fabbrika ta' 'Fresh to Go Foods', il-Prim Ministru Robert Abela qal li l-investiment flimkien mal-professjonalità li jħaddnu l-ħaddiema fuq il-post tax-xogħol huwa eżempju perfett ta' kif għandu jopera kull negozju f'pajjiżna. Il-Prim Ministru nnota l-kuraġġ u r-reżiljenza li wriet it-tmexxija ta' din il-kumpanija li bdiet fl-2019 u qed tkompli tqawwi l-ħidma tal-gvern biex ikun ta' spalla għan-negozji. Id-direttur tal-kumpanija Matthew Sammut qal li t-tim kollu u l-ħaddiema qegħdin iħejju pjani sabiex ikomplu jkabbru l-investiment tagħhom bi proġetti u prodotti ġodda li minn żmien għal żmien il-konsumatur qiegħed juri interess qawwi fihom.